**CISU Intro ved Jeef Bech**

**Debatmøde om den udviklingspolitiske strategi**

**Kan Danmark blive verdensmester i støtte til lokalt ledede partnerskaber?**

**Proviantsalen, 27/2/2025**

# Intro

Velkommen til CISUs debatmøde om Danmarks nye udviklingspolitiske strategi. Det er utrolig dejligt at se jer alle. Det vidner - sammen med den lange venteliste- om en overvældende interesse.

Som leder i CISU er jeg utrolig glad for dagligt at opleve det store engagement og de mange perspektiver og resultater, der kommer fra vores 302 medlemsorganisationers arbejde. Et arbejde der understøttes af mere end 100.000 frivillige, mere end 800.000 bidragsydere og over 1.1 million medlemmer. Et arbejde der finder sted i over 100 lande på tværs af verden, og med alle verdensmål. Og som – og det er vigtigt - altid sker i partnerskaber med lokale organisationer. Dette store arbejde er en kæmpe civil muskel. En muskel der også fremover kan skabe globale forandringer. Men også i en ændret global kontekst.

# Kontekst

For verden ændrer sig af mindst tre grunde med stadig stigende hastighed.

For det første oplever vi netop nu – dag for dag - og nogle gange time for time – at vores verdensbillede udfordres og ændrer sig. Etablerede forståelser, kendte pejlemærker, solide aftaler står for fald. Som et lille land har Danmark i en tid med krakeleret verdensbillede brug for en regel baseret verden. Og der arbejdes diplomatisk intenst i Udenrigsministeriet, via EU og vores kommende formandskab, Arktisk Råd, Nordisk Råd og via vores sæde i FNs Sikkerhedsråd. Danmark har en unik position de kommende år. Her er det vigtigt at huske, at vægten af vores stemme og vores troværdighed afhænger af at Danmark overholder alle internationale forpligtelser.

 Der arbejdes diplomatisk på at flest mulige internationale aftaler mellem stater og relateret til den private sektor stadig vil blive holdt. Her er det vigtigt at huske, at ingen stat og ingen privat sektor fungerer uden et samfund. Og at netop civilsamfundet repræsenterer disse samfund og derfor spiller en afgørende rolle i en fremtidig regelbaseret verden.

For det andet står den nye danske udviklingspolitiske strategi på skuldrene af den Udenrigs- og Sikkerhedspolitiske strategi fra maj 2023 og Afrikas Århundrede strategien fra august 2024. Afrikas Århundrede strategien betoner vigtigheden af hverdagens diplomati i foreningsarbejde, som fx kommer til udtryk i de globale partnerskaber, der er mellem CISUs medlemsorganisationer og deres lokale partnere. Synergier mellem denne form for civil diplomati med den statslige diplomati bør yderligere styrkes for at fremme fred og demokrati.

For det tredje sker der kraftige ændringer indenfor udviklingsområdet. Støtte gennem USAID er blevet stoppet, nedskæringer er varslet i lande som for eksempel Holland og Sverige og senest England. Denne underfinansiering rammer ikke blot sårbare målgrupper hårdt. Den rammer også deres tillid til os. Og betyder at færre engagerer sig i fredelig, demokratisk udvikling – i en tid hvor vi har brug for at ikke færre – men flere - engagerer sig. Det er derfor vigtigt at Danmark gennem økonomisk diplomati overholder alle internationale forpligtelser og aftaler fx i ft. klima og målet om 0,7%

# Besked til ordførere

Vi er glad for I politiske ordførere - Flemming, Michael, Karsten og Trine - på tværs af partier er her i dag. For I ordførere har en stor opgave foran jer: I en tid med tektoniske geo-politiske opbrud, hvor der skal kæmpes for at opretholde en verdensorden, skal I lande en ny udviklingspolitisk strategi. Dette skal ud fra lovgrundlaget – nemlig Loven om International Udviklingssamarbejde - ske ved baseret på internationalt anerkendte principper at arbejde for mål om at bekæmpe fattigdom og fremme menneskerettigheder, demokrati, bæredygtig udvikling, fred og stabilitet i overensstemmelse med FN-pagten og menneskerettighederne. Samtidig skal strategien i flg lovgrundlaget bidrage til at fremme Danmarks interesser i en mere fredelig, stabil og lige verden ud fra en anerkendelse af, at udviklingslande ikke kun påvirkes af udviklingspolitiske tiltag, men også af tiltag på øvrige politikområder.

Heri ligger en dobbelthed: For I har den svære opgave at finde den rette balance mellem overordnede udenrigs- og sikkerhedshensyn, samtidig med at levere konkrete resultater, der opfylder de udviklingsrelaterede målsætninger i lovgrundlaget Det er en balance som ikke er nem at ramme. Og det er vel reelt den balance den fremtidige politiske dialog og kamp vil handle om. Og CISUs overordnede budskab er ganske enkelt: det er vigtigt at Danmark står ved alle indgåede forpligtelser og at prisen kan være høj, hvis støtte til udviklingssamarbejde udvandes.

# To CISU budskaber

I har på stolene dagens program med 8 konkrete anbefalinger fra CISU til at inspirere og hjælpe jer som ordførere til at finde denne balance. Jeg vil gerne fremhæve to hovedbudskaber.

For det første:

1. Strategien skal tage udgangspunkt i lokalt ledede ligeværdige partnerskaber, hvor udviklingsindsatser forankres lokalt

Afrikas Århundrede strategien fremhæver vigtigheden af ligeværdige partnerskaber. Mellem stater. Og mellem private virksomheder. Vi mener det er overset, at ligeværdighed også bør gælde mellem civilsamfundsorganisationer. Noget der helt flugter med CISUs medlemsorganisationers ligeværdige mellemfolkelige partnerskaber med lokale partnere. Men vi vil gerne gå skridtet videre, nemlig ved at insistere på, at der skal være tale om lokalt ledede ligeværdige partnerskaber.

Grunden er ganske enkel: Lokal udvikling er bedst forankret hos de lokale folk, som udviklingen handler om. De kender bedst deres virkelighed, deres problemer og de muligheder, der er for at løse problemerne til noget bedre. Og forbedringer er mest bæredygtige, når lokale er med til at gennemføre og fastholde dem.

Vi vil gerne være førende i verden med støtte til og gennem civilsamfundet. Vi mener, at den danske udviklingspolitiske strategi kan tage den lokalt ledet udviklingsdagsorden videre, og I kan som politikere, være med til at sætte rammerne, så alle vi aktører, kan blive endnu bedre til at skabe globale bæredygtige resultater.

For det andet:

1. Lokalt ledede partnerskaber skal bygge bro mellem folkelig opbakning til udviklingssamarbejdet i Danmark og i verden.

Statslig støtte kan give muligheder. Men det er folks aktive involvering, der omsætter disse muligheder til realiteter. Deling af resultater fra globalt civilsamfundsarbejde er vigtig for, at folk ikke blot bliver oplyst, men også at de engagerer sig og bakker op om globalt udviklingssamarbejde. Og mellemfolkeligt samarbejde er med til at understøtte, at principper om fundamentale rettigheder som at kunne forsamle sig, organisere sig og ytre sig danner grundlag for demokratisk udvikling. Et mangfoldigt civilsamfund er grundlag for pluralistisk demokrati og derfor et mål i sig selv.

Samtidig, så ved vi, at civilsamfundsorganisationer er aktører, der kan være med til at skabe engagement hos virksomheder og fonde i den private sektor og være katalysator at mobilisere innovativ finansiering. Civilsamfundet kan ligeledes være med til binde de tre sektorer sammen og derfor et middel til at gøre samfund mere resiliente. Med denne dobbelte rolle – både at være et mål og et middel bør fremtidig støtte både gå til og gennem civilsamfundet.

# Afrunding

Afrundende vil jeg sige at, vi håber, at debatten i dag, vil give jer ordførere et klart billede af, at civilsamfundet er en grundsten i ethvert samfund, og derfor også skal være en grundsten i en udviklingspolitisk strategi, der handler om global samfundsmæssig udvikling i en tid hvor verdensordenen er i opbrud. Vi ved, at statslig diplomati og økonomisk diplomati vil indgå i den nye strategi. Vi håber, at I fra dagens debatter vil tage med jer, at der er brug for en tredje form for diplomati. Nemlig civil diplomati – som det hverdagens diplomati, der finder sted i foreningsarbejde mellem ligeværdige partnere. Dette kan være nøglen til en bedre og mere robust udviklingspolitisk strategi.

Vi vil gerne sige stor tak til jer, ordførere for at gøre det muligt for os at være her i dag i Folketingets Proviantsal og have denne debat.

Vi har I CISU haft en række medlemsmøder samt diskussioner i vores bestyrelse. Udenrigsministeriet har nu frem til 15. marts åbnet for, at man kan sende inputs til den nye udviklingspolitiske strategi. Vi vil opfordre til at alle, der ønsker at få indflydelse på den nye strategi til at bruge denne mulighed for at sende inputs.

And now, I just want to shift into English, although I know our interpreters have done a great job in translating all – and most likely even improved - what I have just said. It is indeed important with Danish inputs to inform the new strategy. But most importantly: perspectives and recommendations from global partners to be shared with political spoke persons and the Ministry of Foreign Affairs officials present here today are key for an improved and relevant strategy. I therefore very warmly welcome our two guests and key note speakers, Dr. Nana Afadzinu from WACSI, Ghana and Lucia Ortiz, from Friends of the Earth, Brazil. Thank you very much for taking your time to dedicate yourself to this debate.

We are delighted have you here to enlighten us with your perspectives on what roles civil society and international partnerships can play in an ever changing world! And we hope that you will be our powerful coaches on our way to make Danish support not only through -but also to - civil society world leading.